## Odluka o osnivanju Vijeća za djecu

### NN 98/2012 (29.8.2012.), Odluka o osnivanju Vijeća za djecu

VLADA REPUBLIKE HRVATSKE

2177

Na temelju članka 24. stavaka 1. i 2. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 23. kolovoza 2012. godine donijela

ODLUKU

O OSNIVANJU VIJEĆA ZA DJECU

I.

Osniva se Vijeće za djecu (u daljnjem tekstu: Vijeće).

Vijeće djeluje pri Ministarstvu socijalne politike i mladih.

II.

Vijeće čine:

– potpredsjednik Vlade Republike Hrvatske za područje društvenih djelatnosti i ljudskih prava, predsjednik Vijeća za djecu

te članovi:

1. predstavnici tijela državne uprave i ureda Vlade Republike Hrvatske, i to:

1.1. predstavnik Ministarstva socijalne politike i mladih

1.2. predstavnik Ministarstva znanosti, obrazovanja i sporta

1.3. predstavnik Ministarstva zdravlja

1.4. predstavnik Ministarstva kulture

1.5. predstavnik Ministarstva unutarnjih poslova

1.6. predstavnik Ministarstva vanjskih i europskih poslova

1.7. predstavnik Ministarstva rada i mirovinskoga sustava

1.8. predstavnik Ministarstva pravosuđa

1.9. predstavnik Ureda za ljudska prava i prava nacionalnih manjina

2. predstavnici znanstvenih i stručnih ustanova te drugih tijela i institucija, i to:

2.1. predstavnik Državnog odvjetništva Republike Hrvatske

2.2. predstavnik Agencije za odgoj i obrazovanje

2.3. predstavnik Pravnog fakulteta Sveučilišta u Zagrebu – Studijskog centra socijalnog rada

2.4. predstavnik Edukacijsko-rehabilitacijskog fakulteta Sveučilišta u Zagrebu

2.5. predstavnik Filozofskog fakulteta Sveučilišta u Zagrebu, Odsjeka za psihologiju ili Odsjeka za pedagogiju

2.6. dva predstavnika zdravstvenih ustanova za djecu

2.7. dva predstavnika ustanova socijalne skrbi na području zaštite i promicanja prava djece

3. tri predstavnika udruga na području zaštite i promicanja prava djece

4. predstavnik Hrvatskog novinarskog društva koji se bavi područjem zaštite i promicanja prava djece

5. predstavnik Nacionalnog vijeća učenika

6. predstavnik djece.

Svaki član Vijeća ima svoga zamjenika.

Predsjednika, zamjenika predsjednika, članove i zamjenike članova Vijeća imenuje Vlada Republike Hrvatske.

III.

Članovi Vijeća imenuju se na prijedlog čelnika tijela i institucija iz stavka 1. točke II. ove Odluke.

Članovi Vijeća, predstavnici udruga na području zaštite i promicanja prava djece i predstavnici djece, imenuju se na prijedlog Ministarstva socijalne politike i mladih, na temelju prijedloga organizacija civilnoga društva na području zaštite i promicanja prava djece.

IV.

Vijeće ima tajništvo koje obavlja stručne, administrativne i tehničke poslove za Vijeće.

Poslove tajništva obavlja Sektor za djecu i podršku obitelji u Upravi za socijalnu politiku i podršku obitelji Ministarstva socijalne politike i mladih.

V.

Zadaća je Vijeća da trajno prati ostvarivanje temeljnog nacionalnog strateškog dokumenta na području zaštite i promicanja prava djece u Republici Hrvatskoj, te da koordinira i usklađuje rad državnih i ostalih tijela pri ostvarivanju planiranih mjera i aktivnosti.

U ostvarivanju svoje zadaće, Vijeće osobito:

1. prati primjenu Konvencije o pravima djeteta i drugih međunarodnih akata koji se odnose na područje zaštite i promicanja prava djece;

2. sudjeluje u izradi nacrta zakona i drugih propisa iz područja zaštite i promicanja prava djece;

3. prati primjenu postojećih propisa koji se odnose na djecu i predlaže Vladi mjere za unaprjeđivanje rada u tijelima koja u svojoj nadležnosti imaju poslove u vezi zaštite djece i ostvarivanja njihovih prava;

4. predlaže Vladi i drugim ovlaštenim tijelima financiranje pojedinih programa značajnih za djecu, iz državnog proračuna Republike Hrvatske i drugih izvora;

5. prati provođenje nacionalnih programa za djecu u drugim državama;

6. koordinira i usklađuje rad povjerenstava i drugih stručnih tijela u dijelu koji se odnosi na ostvarivanje ciljeva predviđenih u nacionalnom strateškom dokumentu na području zaštite i promicanja prava djece u Republici Hrvatskoj;

7. osniva Nacionalno etičko povjerenstvo za istraživanja s djecom, kao savjetodavno tijelo Vijeća, s ciljem promicanja i praćenja provođenja Etičkog kodeksa istraživanja s djecom na području Republike Hrvatske (u daljnjem tekstu: Kodeks) te tumačenja odrednica Kodeksa u spornim slučajevima, za koje donosi pravilnik o radu, sukladno odrednicama Kodeksa;

8. osniva Povjerenstvo za prevenciju poremećaja u ponašanju djece i mladih, kao stalno radno tijelo Vijeća za djecu, s ciljem praćenja i koordinacije provedbe nacionalnog dokumenta na području prevencije poremećaja u ponašanju djece, te predlaganja mjera i aktivnosti u svrhu unaprjeđenja sustava prevencije poremećaja u ponašanju.

VI.

Povjerenstvo za prevenciju poremećaja u ponašanju djece i mladih (u daljnjem tekstu: Povjerenstvo) čine pet članova Vijeća za djecu koje odredi Vijeće, te:

1. predstavnik Visokog prekršajnog suda

2. predstavnik Hrvatskog zavoda za javno zdravstvo

3. predstavnik centra za socijalnu skrb

4. predstavnik ustanove za djecu s poremećajima u ponašanju

5. predstavnici dviju udruga usmjerenih prevenciji poremećaja u ponašanju.

Članove Povjerenstva imenuje Vijeće.

Predstavnika centra za socijalnu skrb i ustanove za djecu s poremećajima u ponašanju iz stavka 1. ove točke predlaže Ministarstvo socijalne politike i mladih.

Predstavnike udruga usmjerenih prevenciji poremećaja u ponašanju iz stavka 1. ove točke predlaže Ministarstvo socijalne politike i mladih, na temelju prijedloga organizacija civilnoga društva na području prevencije poremećaja u ponašanju.

Povjerenstvo donosi Poslovnik o svome radu.

VII.

U okviru Vijeća mogu se osnivati povremena radna tijela radi izvršavanja određenih poslova i zadataka iz djelokruga Vijeća, čiji članovi mogu biti i stručnjaci koji nisu članovi Vijeća.

VIII.

Vijeće donosi Poslovnik o svome radu.

IX.

Središnja tijela državne uprave koja obavljaju poslove u vezi zaštite djece i ostvarivanja njihovih prava dužna su Vijeću dostavljati izvješće o navedenim poslovima, najmanje jednom godišnje.

X.

Na kraju tekuće godine Vijeće donosi plan rada za iduću godinu, kojim se utvrđuju i nositelji pojedinih zadataka.

Vijeće podnosi izvješće o svome radu Vladi Republike Hrvatske, najmanje jednom godišnje.

XI.

Sredstva za rad Vijeća osiguravaju se iz državnog proračuna Republike Hrvatske na poziciji Ministarstva socijalne politike i mladih.

XII.

Članovi i zamjenici članova Vijeća ne primaju naknadu za rad u Vijeću.

Članovima i zamjenicima članova Vijeća koji nisu zaposlenici središnjih tijela državne uprave, ureda Vlade Republike Hrvatske, javnih ustanova, pravosudnih tijela i drugih pravnih osoba koje se prvenstveno financiraju iz sredstava državnog proračuna, osigurava se naknada troškova nastalih sudjelovanjem u aktivnostima Vijeća, odnosno radnih tijela Vijeća.

XIII.

Stupanjem na snagu ove Odluke prestaje važiti Odluka o osnivanju Vijeća za djecu (»Narodne novine«, br. 132/98, 102/2000, 44/2001, 36/2002, 23/2004, 96/2006, 21/2008 i 132/2009) i Odluka o osnivanju Povjerenstva Vlade Republike Hrvatske za prevenciju poremećaja u ponašanju djece i mladih (»Narodne novine«, br. 139/97, 99/2000, 36/2002, 23/2004 i 128/2004).

XIV.

Ova Odluka stupa na snagu danom donošenja, a objavit će se u »Narodnim novinama«.

Klasa: 023-03/12-01/55

Urbroj: 5030104-12-1

Zagreb, 23. kolovoza 2012.

Predsjednik

Zoran Milanović, v. r.

Odluka, NN 98/2012-2177